RESOLUCIÓN do 5 de setembro de 2017, da Secretaría Xeral da Emigración, pola que se resolve a convocatoria das bolsas de excelencia para a mocidade do exterior, co fin de cursar estudos de máster que se inicien no ano 2017 nunha universidade galega.
Vicepresidencia e Consellería de Presidencia, Administracións Públicas e Xustiza — III. Outras disposicións — 14/09/2017

Mediante a Resolución do 7 de abril de 2017, da Secretaría Xeral da Emigración, aprobáronse as bases reguladoras e convocáronse 100 bolsas de excelencia para a mocidade do exterior, co fin de cursar estudos de máster que se inicien no ano 2017 nunha universidade galega (DOG nº 71, do 11 de abril).
No artigo 14 da dita resolución establécese a comisión de valoración como o órgano colexiado encargado de avaliar as solicitudes presentadas que cumpran os requisitos establecidos na convocatoria. A comisión de valoración, con data do 5 de xullo de 2017, elaborou un informe no cal se concretou o resultado da avaliación efectuada e unha prelación das solicitudes pola puntuación obtida.
De conformidade co disposto nos artigos 12 e 15 da citada resolución, a Subdirección Xeral de Xestión Económico-Administrativa e do Retorno como órgano instrutor do procedemento, á vista do expediente e do informe da comisión avaliadora e unha vez recibidos os xustificantes da matrícula nos diferentes másteres das tres universidades galegas, formulou a correspondente proposta de resolución para a concesión das bolsas aos solicitantes seleccionados, así como para a denegación das solicitudes que non cumpren os requisitos establecidos na convocatoria.
Vistas todas as solicitudes presentadas á convocatoria, visto o informe da Comisión de Valoración da súa reunión do 5 de xullo de 2017, vista a proposta de resolución da Subdirección Xeral de Xestión Económico-Administrativa e do Retorno e de conformidade co establecido na resolución da convocatoria,
Artigo 1
Conceder bolsas ás 96 persoas que se relacionan no anexo I desta resolución para cursar os másteres que se sinalan na correspondente universidade galega, así como o importe que en cada caso se sinala.
O pagamento da bolsa realizarase na conta bancaria indicada pola persoa beneficiaria nos prazos establecidos e unha vez presentada a documentación xustificativa segundo o establecido no artigo 19 da resolución.
Artigo 2
Dado que o número de bolsas concedidas ata o momento é de 96, e polo tanto inferior ao das 100 bolsas ofertadas na convocatoria, establécese segundo o disposto no artigo 15.2 da resolución, unha lista de candidatos de reserva ordeada polas puntuacións outorgadas, para o caso de que sexan admitidos polas universidades correspondentes no seguinte prazo de matrícula e que deberán achegar o xustificante antes do 22 de setembro de 2017 e que figuran no anexo II desta resolución.
Artigo 3
Declarar denegadas as solicitudes que constan no anexo III desta resolución xa que non reunen os requisitos establecidos para poder participar nesta convocatoria ou non achegaron a documentación preceptiva; sinálase en cada caso o motivo de denegación.
Artigo 4
Os beneficiarios destas bolsas están obrigados ao cumprimento do establecido no artigo 20 da resolución da convocatoria. Os incumprimentos das ditas obrigas poderán dar lugar ao reintegro parcial ou total, nos termos recollidos no artigo 21 da dita resolución.
Contra esta resolución cabe interpoñer potestativamente recurso de reposición ante o mesmo órgano que a ditou no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de setembro de 2017